Mitől allergiás a csecsemő? - HáziPatika
Mitől allergiás a csecsemő?
Létrehozva: 2007. április 21. 11:07
Módosítva: 2007. április 21. 11:07
(MTI-Press) - A várandós asszonyoknak étrendjük összeállításakor nemcsak a testsúlyuk megőrzésére, hanem babájuk egészségére is gondolniuk kell. A leendő kismama helytelen táplálkozását gyakran az újszülött ekcémás és allergiás megbetegedéseivel torolja meg a természet.
Ha Ön terhes, s szeretné csökkenteni annak kockázatát, hogy jövendőbeli gyereke allergiás legyen, akkor a terhesség utolsó heteiben érdemes bizonyos élelmiszereket kiiktatni étrendjéből - tanácsolják német kutatók az American Journal of Clinical Nutrition című orvosi szaklapban publikált tanulmányukban.
Joachim Heinrich professzor és kollégái több mint 2600 gyerek életútját követték végig, születésüktől egészen 2 éves korukig. A gyerekek 17,7 százalékánál alakult ki ekcéma, 9,3 százalékuk lett allergiás egyes élelmiszerekre (legtöbbször a tojásra), s 4,8 százalékuk a pollenre. A kutatók ezt követően azt vizsgálták, van-e valamiféle kapcsolat e betegségek és aközött, hogy anyjuk a terhesség utolsó négy hetében milyen élelmiszereket evett. A felmérés tapasztalata: minél több növényi olajat és margarint fogyaszt valaki a terhesség utolsó szakaszában, annál nagyobb az esély az ekcéma kialakulására születendő gyerekénél az első két évben. Ellenben a halfogyasztás csökkenti ezt a veszélyt. Ráadásul az is kiderült: a zeller és a déligyümölcsök növelik az élelmiszerallergia, míg szintén a déligyümölcsök és a nyers paprika a pollen-allergia kockázatát.
A szakértők azonban ezúttal is sietnek hozzátenni, hogy még újabb vizsgálatokra van szükség a fenti megállapítások végleges igazolására vagy elvetésére: azaz a terhes nőknek egyelőre nem kell hűtőszekrényük tartalmának a felét a szemétbe hajítani.
-stóla-